Купање
Ала је то дивота,
кад се ко окупа!
- што се не би купали,
вода није скупа.

Морамо се купати,
прљавштину стрести,
- нечистоћа навлачи
рђу и болести.

Зато ј' мајка спремила
воду, али млаку,
зато је окупала
свога малог Лаку.

А сад вели: "Цицу ми
пуштати не смете,
јер ће мислит' да је сир,
појешће ми дете!"

Куцову је слободно,
нек се заиграва,
он ће Лаку чувати
кад легне да спава.

А старији, Андрија,
он се већем свуко,
што га већ не купају,
чисто би се туко.

Чекај, чекај, Андрија,
док обришу Лаку,
ти ћеш онда добити
другу воду млаку.

Лака ће с' у колевци
топити од сласти,
а што буде сневао
неће ником касти.